Predkladacia správa

         Návrh výnosu Ministerstva spravodlivosti Slovenskej republiky ktorým sa mení a dopĺňa výnos Ministerstva spravodlivosti Slovenskej republiky z 25.januára 1993 č. 17214/1992-60, ktorým sa vydáva Kancelársky poriadok pre notárov, v znení výnosu Ministerstva spravodlivosti Slovenskej republiky z 29. septembra 1994 č.4148/1994-60 a výnosu Ministerstva spravodlivosti Slovenskej republiky z 26. apríla 2000 č. 280/1999-60 predkladá Ministerstvo spravodlivosti Slovenskej republiky ako iniciatívny materiál. 

        Predkladaný návrh rieši situáciu, keď v súčasne platnej právnej úprave absentujú niektoré právne inštitúty, kroré výrazne urýchľujú a zefektívňujú činnosť notárskych úradov. Cieľom novely je napraviť tento nedostatok a prispieť tak k vyššej efektivite notárskych činností a sprehľadneniu notárskych registrov.
 
         Navrhuje sa rozšíriť počet hodín, po ktoré musí byť notárska kancelária otvorená pre verejnosť zo šesť na osem, čo je chápané ako ústretový krok pre verejnosť. 
Vytvorenie Centrálneho informačného systému notárskej komory, ktorý je vedený v elektronickej podobe zefektívni činnosť jednotlvých notárskych úradov a ich komunikáciu s Notárskou komorou. Jednotlivé registre sa budú uzatvárať ku koncu kalendárneho roka a po ich uzavretí nebude ich možné meniť, čím je vylúčené akékoľvek antidatovanie listín alebo ich zmena. Tieto registre sú tiež vedené v elektronickej podobe, čím sa po účinnosti novely dosiahne stav jednotnosti vo vedení registrov medzi jednotlivými notárskymi úradmi.
Návrhom sa sprehľadnia finančné toky v rámci notárskych depozitov a budú evidované v rámci pohybu finančných tokov v bankách.
        
Návrh výnosu sa predkladá na medzirezortné pripomienkové konanie. 

Návrh výnosu nebude mať dopad na štátny rozpočet, rozpočty obcí a rozpočty vyšších územných celkov.